Undervisningsministeriet

September 2017

**Høringsnotat**

**om**

**Bekendtgørelse om fribefordring af skoleelever m.fl.**

**I. Indledning**

Udkast til bekendtgørelse om fribefordring af skoleelever m.fl. blev den 5. juli 2017 sendt i høring hos 25 myndigheder og organisationer m.v. og offentliggjort på Høringsportalen.

Af de 25 hørte myndigheder og organisationer m.v. har 6 afgivet høringssvar inden fristens udløb den 30. august 2017 kl. 12.00. Herudover har Norddjurs Kommune afgivet et høringssvar om Aarhus Letbane m.m. Efter høringsfristens udløb har Langeland Kommune foreslået, at færgefarten mellem Rudkøbing og Strynø m.v. medtages i bekendtgørelsen.

Der vedlægges en oversigt over de myndigheder og organisationer m.v., der har afgivet høringssvar inden høringsfristens udløb.

Danmarks Lærerforening, Danmarks Private Skoler, Danske Erhvervsskoler og Gymnasier og Danske SOSU-skoler har ingen bemærkninger til bekendtgørelsesudkastet.

**II. De væsentligste bemærkninger til bekendtgørelsesudkastet**

**1. Generelle bemærkninger**

KL har ingen bemærkninger til bekendtgørelsesudkastet, men henstiller til ministeriet og DSB, at der bliver iværksat en grundig information af skolerne om den nye gebyrordning, der indføres ved manglende rettidig afbestilling af ubenyttede pladser.

Dansk Friskoleforening har givet udtryk for, at den nye gebyrordning er en fornuftig ordning, som indeholder krav om, at skolerne udnytter deres bestilling og dermed ikke fratager DSB muligheden for at afsætte pladserne andetsteds.

Norddjurs Kommune ser gerne, at færgefarten mellem Grenaa og Anholt bliver medtaget i fribefordringsordningen.

*Undervisningsministeriets bemærkninger*

Undervisningsministeriet er enigt med KL i, at der skal ske en grundig information om den nye gebyrordning. Undervisningsministeriet vil sammen med DSB sørge for, at skoler bliver opmærksomme på, at DSB kan bestemme, at der skal betales gebyr af den bestillende skole, hvis mere end en tredjedel af de reserverede pladser ikke benyttes, og skolen ikke har foretaget afbestilling senest en uge før udrejsens påbegyndelse.

Spørgsmål og svar om den nye bekendtgørelse, herunder gebyrordningen, vil komme til at fremgå af DSB’s og Undervisningsministeriets hjemmesider.

Bekendtgørelsesudkastet er en opdatering af bekendtgørelse nr. 1009 af 16. november 2000 om fribefordring af skoleelever m.fl. Det har ikke været hensigten med opdateringen, at fribefordringsordningen i den gældende bekendtgørelse nr. 1009 af 16. november 2000 skulle udvides med nye strækninger.

Under hensyntagen hertil finder Undervisningsministeriet efter drøftelse med DSB ikke grundlag for at medtage færgefarten mellem Grenaa og Anholt og mellem Rudkøbing og Strynø m.v.

**2. Bemærkninger til de enkelte regler i bekendtgørelsesudkastet**

Dansk Friskoleforening har en række bemærkninger til de enkelte regler i bekendtgørelsesudkastet. Foreningen har blandt andet spurgt om, hvorvidt der først kan ydes fribefordring med Aarhus Letbane, når hele strækningen mellem Odder, Aarhus og Grenaa er åbnet. Foreningen har desuden er spurgt om, hvorfor organisationen Københavnske Skolebørns Ferieophold ikke er medtaget i bekendtgørelsesudkastet.

*Undervisningsministeriets bemærkninger*

Efter ønske fra DSB fremgik det af bekendtgørelsesudkastets § 11, stk. 2, at fribefordringsordningen først finder anvendelse for Aarhus Letbane, når hele strækningen mellem Grenaa, Aarhus og Odder er åbnet i foråret 2018.

Ministeriet kan imidlertid af lovtekniske hensyn ikke medtage Aarhus Letbane i fribefordringsordningen, så længe det er usikkert, hvornår hele strækningen mellem Grenaa, Aarhus og Odder åbner. Bekendtgørelsesudkastets § 1, stk. 3, og § 11, stk. 2, om Aarhus Letbane er derfor udtaget af bekendtgørelsen.

I overensstemmelse med ønsket fra DSB har ministeriet til hensigt ved udstedelse af en ændringsbekendtgørelse at medtage Aarhus Letbane i fribefordringsordningen, når hele strækningen mellem Grenaa, Aarhus og Odder er blevet åbnet.

Organisationen Københavnske Feriebørns Ferieophold er ikke medtaget i bekendtgørelsesudkastet efter drøftelse med Københavns Kommune.